Oficialii lui Chelsea le-au solicitat celor de la Leicester să le permită oficial să înceapă discuțiile cu antrenorul Enzo Maresca, italianul care le-a adus pe „vulpi” înapoi în prima ligă a Angliei, potrivit The Sun.
Chelsea s-a despărțit de Mauricio Pochettino și este în căutarea unui nou antrenor. În prim plan pentru succedarea argentinianului este Enzo Maresca, italianul de pe banca lui Leicester.
Cu Enzo Maresca antrenor, Leicester a terminat pe prima poziție în Championship și a obținut promovarea în Premier League.
Reprezentanții lui Chelsea le-au cerut celor de la Leicester să aprobe deschiderea discuțiilor cu Enzo Maresca.
Din informațiile Sun Sport reiese că italianul este pe punctul de a pleca de la Leicester și că discuțiile dintre el și Chelsea sunt într-un stadiu avansat.
Pentru a-l aduce la club pe Enzo Maresca, conducerea lui Chelsea va trebui să achite o clauză de 10 milioane de euro către Leicester.
Chiar și așa, „albaștrii” îl preferă pe italian în detrimentul lui Roberto De Zerbi și al lui Thomas Frank de la Brentford.
Înainte de a merge la Leicester în vara anului 2023, Enzo Maresca a făcut parte din staff-ul lui Pep Guardiola la Manchester City.